Voortrekkermeisies was ‘dapper’ tydens aanvalArgieffoto Die voorval by die Voortrekkermonument in Pretoria waartydens ŉ groep gr. 7-Voortrekkermeisies saam met ŉ vroue-offisier aangeval is, is dié week ten sterkste veroordeel. Maroela Media het vroeër berig die bestuur van die Voortrekkermonument is “erg geskok” nadat ŉ vroue-offisier en ŉ groep Voortrekkermeisies Vrydagaand tydens ŉ nagmars deur ŉ man aangeval en beroof is. Die toeristebestemming was ure later wéér die teiken van misdaad nadat dit onder ŉ gewapende rooftog deurgeloop het. Cecilia Kruger, besturende direkteur van die Voortrekkermonument, en dr. Danie Langner, hoofleier van die Voortrekkers, het in ŉ gesamentlike verklaring gesê albei organisasies wil dit benadruk dat al die nodige veiligheidsmaatreëls getref is voor die voorval Vrydagaand plaasgevind het. Langner sê die Voortrekkermeisies en die vroue-offisiere verdien spesiale vermelding vir hul dapper optrede tydens die voorval. “Die Voortrekkermeisies het kop gehou en [ten tyde van die voorval] dadelik kamp toe gehardloop om hulp te gaan soek,” verduidelik Langner. “In ’n poging om die kinders te beskerm, het ’n skermutseling tussen ŉ vroue-offisier, Annette van Schalkwyk, en die aanvaller ontstaan. Louise Enslin [ŉ vroue-offisier] het onmiddellik per WhatsApp-boodskap alarm gemaak. Sy en van die jeuglede het na die kampterrein teruggehardloop om hulp te ontbied. Carla van Schalkwyk, een van dié Voortrekkers, het onverskrokke op die gewapende aanvaller afgestorm wat haar ma, Annette, aangeval het en hom begin skop en slaan. Haar dapper optrede het die aanvaller laat vlug.” Langner sê Rietvallei Voortrekkers het “alles menslik” gedoen om die jeuglede se veiligheid te verseker. “Afgesien van die Voortrekkermonument se eie veiligheidsmaatreëls het die Voortrekkers bykomende sekuriteit van ŉ veiligheidsmaatskappy gereël. Elke span is vergesel van twee Voortrekkeroffisiere wat die spanne begelei het en deurlopend met die organiseerders per selfoon in verbinding was.” Langner sê die Voortrekkermonument bly ’n “kosbare kultuurterrein” wat deur Die Voortrekkers benut word en die organisasie sal nie toelaat dat misdaad hom daarvan beroof nie. Hy sê die Voortrekkermonument se bestuur doen moeite om Die Voortrekkers te akkommodeer en skenk “derduisende rande per maand” vir die veiligheid van die Voortrekkermonument en natuurreservaat. “Misdaad is ’n werklikheid wat vir alle wetsgehoorsame Suid-Afrikaners ŉ risiko is. Die Voortrekkers probeer om vir ons jeuglede normale avontuuraktiwiteite in abnormale misdaadomstandighede aan te bied. Jeuglede se veiligheid is vir Die Voortrekkers ’n ononderhandelbare topprioriteit en kampbeveiliging word met groot verantwoordelikheid hanteer. Die opstel van veiligheid en- risikobestuursplanne is staande praktyk vir Voortrekkeraktiwiteite en -kampe.” Kruger en Langner het Dinsdag tydens ŉ vergadering ooreengekom dat die Voortrekkermonument bykomende veiligheidsmaatreëls vir die volgende Voortrekkerkamp later vanjaar sal instel. Die Voortrekkers sal ook ’n veiligheidskoördineerder aanstel om die offisiere en kinders se veiligheid te verseker. Die organisasie beoog om op ouers ’n beroep te doen om hulle beskikbaar te stel vir Voortrekkerkampe om ook met die veiligheid van die kinders te help.